### О Б Р А З Л О Ж Е Њ Е

I. УСТАВНИ ОСНОВ ЗА ДОНОШЕЊЕ ЗАКОНА

Уставни основ за доношење Закона, садржан је у члану 99. став 1. тачка 4. Устава Републике Србије, према коме Народна скупштина потврђује међународне уговоре кад је законом предвиђена обавеза њиховог потврђивања.

II. РАЗЛОЗИ ЗА ПОТВРЂИВАЊЕ СПОРАЗУМА

Иницијативу за закључивање Споразума између Владе Републике Србије и Владе Републике Македоније о сарадњи у области образовања, науке и технологије (у даљем тексту: Споразум) покренула је македонска страна септембра 2014. године. Споразум је потписан 16. фебруара 2015. године у Скопљу.

Полазећи од обостране жеље двеју страна да развијају билатералну сарадњу у наведеним областима, текст Споразума потврђује спремност двеју страна да ту сарадњу подржавају и унапређују као питање од обостраног интереса. Закључивањем Споразума створио се правни оквир за развијање сарадње између Републике Србије и Републике Македоније у области образовања, науке и технологије.

Споразум се састоји од 18 чланова. У преамбули се потврђује жеља двеју страна да подстичу и унапређују билатералну сарадњу у области образовања, науке и технологије и заједничка свест о значају такве сарадње. У даљем тексту Споразума (чл. 1-9) наведени су конкретни облици сарадње: подржавање директне сарадње између институција и установа двеју земаља; у области образовања, подстицање размене професора, размене искустава о реформама система образовања, организовање заједничких конференција и радних састанака, размене информација у свим доменима образовне делатности, интензивирање контаката између основних и средњих школа двеју земаља, размену стипендија, узајамно изучавање језика и књижевности; у области науке и технологије, подстицање заједничких научно-истраживачких и развојних и иновационих пројеката, заједничке сарадње у мултилатералним и регионалним програмима и пројектима, размене истраживача и експерата, научно-технолошких информација и публикација, организовање заједничких научних конференција, формирање заједничких научно-истраживачких центара и тимова; размене технологија између привредних и других субјеката. У даљем тексту (чл. 10-13) дефинишу се појединости у вези са правима на интелектуалну својину, закључивањем периодичних програма сарадње у области образовања и периодичних програма у области науке и технологије између две земље, органи надлежни за спровођење овог споразума и формирање заједничких комисија. Завршне одредбе Споразума (чл. 14-18) односе се на решавање евентуалних неслагања која могу проистећи из тумачења и спровођења овог споразума, измене и допуне Споразума, рок важења и ступање на снагу овог споразума.

III. ФИНАНСИЈСКА СРЕДСТВА ПОТРЕБНА ЗА ПРИМЕНУ ЗАКОНА

Финансијска средства потребна за примену овог споразума предвиђена су Законом о буџету Републике Србије за 2019. годину („Службени гласник РС”, бр. 95/18 и 72/19), раздео 24 - Министарство просвете, науке и технолошког развоја:

- за област образовања: глава 26.4 - Више и универзитетско образовање, програм 2005 - Високо образовање, функционална класификација 940 - Високо образовање, програмска активност 12 билатерални програми сарадње, извор финансирања 01 - приходи из буџета, економска класификација 424 - Специјализоване услуге.

- за област науке и технологије: програм 0201 - развој науке и технологије, програмска активност 0001 - подршка реализацији општег интереса у научно-истраживачкој делатности, функционална класификација 140 - основно истраживање, извор финансирања 01-буџетска средства, економска класификација 424 - специјализоване услуге.

Средства потребна за реализацију активности које су предмет овог споразума за наредне фискалне године биће предвиђена Законом о буџету у оквиру лимита предвиђених фискалном стратегијом на позицији Министарства просвете, науке и технолошког развоја, као ресорног органа надлежног за просветну и научно-техничку сарадњу.